老幼壽誕
作者：程登吉
朝代：明
篇章：幼學瓊林 卷二

paragraphs: 不凡之子，必異其生；大德之人，必得其壽。稱人生日，曰初度之辰；賀人逢旬，曰生申令旦。三朝洗兒，曰湯餅之會；週歲試嬰，曰晬盤之期。男生辰曰懸弧令旦，女生辰曰設帨佳辰。賀人生子，曰嵩嶽降神；自謙生女，曰緩急非益。生子曰弄璋，生女曰弄瓦。
夢熊夢羆，男子之兆；夢虺夢蛇，女子之祥。夢蘭叶吉兆，鄭燕姞生穆公之奇；英物試啼聲，晉溫嶠聞聲知桓公之異。姜嫄生稷，履大人之跡而有娠；簡狄生契，吞玄鳥之卵而葉孕。鱗吐玉書，天生孔子之瑞；王燕投懷，夢孕張說之奇。弗陵太子，懷胎十四月而始生；老子道君，在孕八十一年而始誕。
晚年得子，調之老蚌生珠；暮歲登科，正是龍頭屬老。賀男壽曰南極星輝，賀女壽曰中天婺煥。松柏節操，美其壽元之耐久；桑榆晚景，自謙老景之無多。矍鑠稱人康健，聵眊自謙衰頹。黃髮兒齒，有壽之徵；龍鍾潦倒，年高之狀。日月逾邁，徒自傷悲；春秋幾何，問人壽算。
稱少年曰春秋鼎盛，羨高年曰齒德俱尊。行年五十，當知四十九年之非；在世百年，那有三萬六千日之樂。百歲曰上壽，八十曰中壽，六十曰下壽；八十日耋，九十曰耄，百歲曰期頤。童子十歲就外傅，十三舞勺，成童舞象；老者六十杖於鄉，七十杖於國，八十杖於朝。後生固爲可畏，而高年尤是當尊。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。